สู้ศึก ลต.ใหม่! ชาติพัฒนากล้า ดัน “กรณ์” หัวหน้าพรรค – “เทวัญ” เลขาธิการ
ประชุมใหญ่สามัญสมาชิกพรรคชาติพัฒนากล้า เลือก “กรณ์ จาติกวณิช” เป็นหัวหน้าพรรคคนใหม่ พร้อมดัน “เทวัญ ลิปตพัลลภ” เป็นเลขาธิการพรรค เตรียมรับมือสู้ศึกเลือกตั้งใหญ่
ประชุมใหญ่สามัญสมาชิกพรรคชาติพัฒนากล้า เลือก “กรณ์ จาติกวณิช” เป็นหัวหน้าพรรคคนใหม่ พร้อมดัน “เทวัญ ลิปตพัลลภ” เป็นเลขาธิการพรรค เตรียมรับมือสู้ศึกเลือกตั้งใหญ่
17 ต.ค. 2565

ผู้สื่อข่าวรายงานว่า พรรคชาติพัฒนากล้า (ชพก.) จัดประชุมใหญ่สามัญสมาชิกพรรค ระหว่างการประชุม นายเทวัญ ลิปตพัลลภ หัวหน้าพรรค ได้แจ้งลาออกจากตำแหน่งส่งผลให้กรรมการบริหารพรรคทุกคนสิ้นสภาพ ที่ประชุมใหญ่สมาชิกพรรคจึงมีการเลือกตั้งกรรมการบริหารพรรคใหม่ รวมทั้งหมด 30 คน และเลือกตั้ง นายกรณ์ จาติกวณิช เป็นหัวหน้าพรรคคนใหม่ นายเทวัญ เป็นเลขาธิการพรรค โดยมี นายสุวัจน์ ลิปตพัลลภ เป็นประธานพรรค
ด้าน นายสุวัจน์ เปิดเผยว่า การประชุมมีวาระสำคัญ คือการเลือกตั้งคณะกรรมการบริหารพรรคชุดใหม่ สืบเนื่องจากนายเทวัญขอลาออก และด้วยเหตุผลที่ว่าขณะนี้ทุกพรรคการเมืองเตรียมตัวเข้าสู่สนามเลือกตั้ง และคณะกรรมการการเลือกตั้ง (กกต.) ก็ได้ออกแนวทางปฏิบัติมาหลายเรื่อง จึงต้องการปรับโครงสร้างการบริหารของพรรคให้สอดคล้องกับสถานการณ์
ส่วน นายกรณ์ ว่าที่หัวหน้าพรรคชาติพัฒนากล้า ระบุว่า ปัจจุบันจากสภาพปัญหาของประเทศไทย หลายคนตั้งคำถามว่าคนไทยกำลังจนลงใช่หรือไม่ รายได้ตามไม่ทันเงินเฟ้อหรือเปล่า จึงถึงเวลาที่ต้องกล้าลุกขึ้นมาเปลี่ยนแปลงโครงสร้างเศรษฐกิจของประเทศใหม่ทั้งระบบ
ขณะที่นายเทวัญ ระบุถึงภาระหน้าที่ใหม่ในฐานะเลขาธิการพรรคว่า จะดูแลรับผิดชอบเสถียรภาพในส่วนของการเมือง ที่จะต้องประสานกับทุกฝ่ายการเมืองพรรคการเมืองทุกอย่างไปได้ดี เศรษฐกิจก็จะไปได้ดี โดยเฉพาะวันนี้ได้บุคลากรส่วนหนึ่งมาจากพรรคกล้าที่เข้ามาร่วม มาเติมในส่วนที่พรรคชาติพัฒนามีอยู่แล้วแต่ยังขาดบางส่วนให้เต็มยิ่ง ถือว่าเป็นสิ่งที่ดีได้บุคลากรรุ่นใหม่ทั้งสองพรรคมารวมกัน